
   RAPORT DE SPECIALITATE
privind declanşarea procedurii de selecţie pentru ocuparea postului vacant din cadrul Consiliului de administraţie la Drumuri Municipale Timişoara S.A.

	Având în vedere Referatul de aprobare al proiectului de hotărâre,  al Primarului Municipiului Timișoara și Proiectul de hotărâre privind declanşarea procedurii de selecţie pentru ocuparea postului vacant din cadrul Consiliului de administraţie la Drumuri Municipale Timişoara S.A.
Având în vedere Hotărârea Consiliului Local al Municipiului Timişoara nr. 99/20.09.2016 privind  guvernanţa corporativă a societãţilor comerciale la care Consiliul Local al municipiului Timişoara este acţionar unic, majoritar sau la care deţine controlul;
Având în vedere Hotărârea Adunării Generale a Acţionarilor la Drumuri Municipale Timişoara S.A. nr. 1/22.04.2021 înregistrată la Primăria Municipiului Timișoara cu nr. SC2021-12751/10.05.2021;
Facem următoarele precizări:
Consiliul de administraţie al societăţii Drumuri Municipale Timişoara S.A. este format din 9 membri, însă, ca urmare a revocării domnului Molnar Andrei, un post a devenit vacant.
Pentru ocuparea postului vacant este necesară demararea procedurii de selecţie în conformitate cu prevederile OUG nr. 109/2011 privind guvernanţa corporativă a întreprinderilor publice și cu prevederile HG nr. 722/2016 pentru aprobarea Normelor metodologice de aplicare a unor prevederi din OUG 109/2011.
Declanşarea procedurii de selecţie a membrilor consiliului de administraţie se realizează conform prevederilor art. 3 din Anexa nr. 1 a Hotărârii de Guvern nr. 722/2016 pentru aprobarea Normelor metodologice de aplicare a unor prevederi din Ordonanţa de Urgenţă a Guvernului nr. 109/2011 privind guvernanţa corporativă a întreprinderilor publice: “În cazul societăţilor la care statul sau o unitate administrativ-teritorială este acţionar unic, la data la care autoritatea publică tutelară emite actul administrativ în acest sens.”
În conformitate cu dispoziţiile art. 29 alin. (3)-(5)din OUG nr. 109/2011 privind guvernanţa corporativă a întreprinderilor publice, în cazul în care autoritatea publică tutelară, în numele acţionarului-stat sau unitate administrativ-teritorială propune candidaţi pentru funcţiile de membri ai consiliului de administraţie, aceste propuneri sunt făcute în baza unei selecţii prealabile efectuate de o comisie formată din specialişti în recrutarea resurselor umane.
Autoritatea publică tutelară poate decide ca în procesul de selecţie comisia să fie asistată sau selecţia să fie efectuată de un expert independent, persoană fizică sau juridică specializată în recrutarea resurselor umane, ale cărui servicii sunt contractate de autoritatea publică tutelară sau întreprinderea publică care deţine o participaţie majoritară sau de control potrivit legii. În acest caz, autoritatea publică tutelară va suporta costurile procedurii de selecţie.
Este obligatorie efectuarea selecţiei candidaţilor de către un expert independent, persoană fizică sau juridică specializată în recrutarea resurselor umane, în cazul întreprinderilor publice care îndeplinesc următoarele condiţii cumulative:
a) au înregistrat o cifră de afaceri în ultimul exerciţiu financiar superioară echivalentului în lei al sumei de 7.300.000 euro;
b) au cel puţin 50 de angajaţi.
În conformitate cu prevederile art. 64 ind. 4 din OUG nr. 109/2011, în caz de vacanţă a unuia sau mai multor posturi de administratori, procedura de selecţie se declanşează, prin grija autorităţii publice tutelare, în termen de 45 de zile de la vacantare.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor şi serviciilor publice de interes local şi ale societăţilor comerciale şi regiilor autonome de interes local.
Potrivit art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi comerciale sau regii autonome, în condiţiile legii.
Având în vedere cele prezentate mai sus, propunem:
Autoritatea publică tutelară aprobă declanşarea procedurii de selecţie pentru ocuparea unui post vacant din cadrul Consiliului de administraţie al Societății Drumuri Municipale Timişoara S.A.
Autoritatea publică tutelară, prin Consiliul Local al Municipiului Timişoara va propune candidaţi pentru funcţia vacantă de membru în Consiliul de administraţie la Drumuri Municipale Timişoara S.A., propuneri făcute în baza unei selecţii efectuate de un expert independent specializat în recrutarea  resurselor umane, şi de către Comisia constituită prin HCL nr. 64/2021.
Procedura de selecţie se va desfăşura în conformitate cu legislația în vigoare și cu hotărârile de consiliu local aprobate în acest sens, cu modificările și completările ulterioare, luând în considerare Calendarul anexat prezentului raport.
Anunţul privind selecţia membrilor în consiliul de administraţie se publică prin grija Primarului Municipiului Timişoara, respectând prevederile legale.
Sursa de finanţare pentru desfășurarea procedurii de selecție este asigurată din bugetul local pe anul 2021,  Capitolul 51.02. "Autorităţi executive".
Având în vedere prevederile legale expuse în prezentul raport, apreciem că Proiectul de hotărâre privind privind declanşarea procedurii de selecţie pentru ocuparea postului vacant din cadrul Consiliului de administraţie la Drumuri Municipale Timişoara S.A., îndeplineşte condiţiile pentru a fi supus dezbaterii şi aprobării plenului Consiliului Local al Municipiului Timişoara.




Consilier,
Lazăr Violeta

